Ums Publekum aa während da Ballsaison ins Theater einizlockn, håt da Direkta Carl Carl in sein Theater an der Wien a sogenaunnts „Carneval-Theater“ vaaunstoitt, füa des ea passade Fåschingsstückln braucht håt. Sogoa a Vuahaung mitm Büldl vom Markusplåtz in Venedig in da Fåschingszeit is eigns augfeatigt wuan. Aus Zeitdruck håt ea mit da dreißg Joahr oidn Possn Der Tanzmeister Pauxel oder Faschingsstreiche vom Ferdinand Kringsteiner (1775–1810) augfaungt, in dera ea söwa ane von seine Paraderoin gspült håt. Ois dritts Stückl is in Johann Baptist Frey sei Der Zauberer Februar bråcht wuan (mit Couplettextn vom Nestroy), eascht ois Eaöffnung dåcht, daunn owa zum Kaisagebuatståg gebn. Der Feenball, dea explizit ois Fåschingspossn aukündicht woa und bei dem da easchte und da letzte Akt im Fåsching spüln und da zweite Akt in Venedig, da Hochbuag vom italienischn Carneval, augsiedlt is, soitat des Carneval-Theata ohschliaßn. Weul owa scho dea Zauberer Februar vaspätet auf de Bühne kumma is, so is es si füan Feenball mit da Zeit net meahr ausgaunga und da Nestroy håt eahm – teulweis umgoawat – untam neuchn Titl Der böse Geist Lumpacivagabundus präsentiat.